Danske Joachim Andersen er enig med Lyon om de personlige forhold, men klubberne mangler de sidste detaljer, erfarer bold.dk.

Sampdoria-danskeren Joachim Andersen er for mange fodboldfans et noget ubeskrevet blad, men en flot sæson som fast mand i Serie A har vakt interesse fra nogle af de største klubber i Europa.

Der har været dialog med Premier League-klubber som Manchester United og Tottenham, og italienske storklubber som Roma, Lazio og Milan har afgivet konkrete bud på den 23-årige forsvarsspiller, erfarer bold.dk.

Ifølge bold.dk's oplysninger er den franske storklub Lyon dog favoritter til at løbe med den unge danskers underskrift.

Joachim Andersen og Lyon er således blevet enige om de personlige vilkår, som blandt andet vil give den tidligere Twente-spiller en gigant-årsløn på i omegnen af tre millioner euro netto - altså mere end 22 millioner danske kroner efter skat.

Joachim Andersen mødtes tirsdag med sine engelske agenter og sin danske advokat i København for at diskutere de mange nye muligheder og lægge planerne for de kommende uger, hvor der ventes at falde en afgørelse for danskerens fremtid.

Klubberne er dog ikke helt enige endnu.

Sampdoria vil gerne have 30 millioner euro, omkring 225 millioner danske kroner, for Joachim Andersen, og her er Lyon ikke på nuværende tidspunkt.

bold.dk erfarer dog, at parterne angiveligt er under 10 millioner kroner fra hinanden, og de forventer at kunne blive enige.

Sampdoria, der sluttede som nummer ni i Serie A i sidste sæson, vil dog ligeledes gerne holde muligheden for et endnu højere bud fra en anden klub åbent lidt endnu.

Skulle skiftet til Lyon blive en realitet, kan Joachim Andersen se frem til at spille Champions League i den kommende sæson, efter at Lyon sikrede sig en tredjeplads i Ligue 1.

Joachim Andersen har spillet 34 kampe for Sampdoria i denne sæson.